เอ็มเอฟซีเปิดขายกองทุนพันธบัตรเกาหลี1ปี10เดือน
บลจ.เอ็มเอฟซี เปิดขายกองทุนเปิดเอ็มเอฟซี อินเตอร์เนชั่นแนล สเตเบิ้ล อินคัม ฟันด์ 3(I-MSI 3)&nbsp;ชูจุดเด่นให้ผลตอบแทนสม่ำเสมอ เปิดขายครั้งเดียวถึง 8 มิ.ย.นี้
3 มิ.ย. 2553

บลจ.เอ็มเอฟซี เปิดขายกองทุนเปิดเอ็มเอฟซี อินเตอร์เนชั่นแนล สเตเบิ้ล อินคัม ฟันด์ 3(I-MSI 3) ชูจุดเด่นให้ผลตอบแทนสม่ำเสมอ เปิดขายครั้งเดียวถึง 8 มิ.ย.นี้
นายพิชิต อัคราทิตย์ กรรมการผู้จัดการ บริษัทหลักทรัพย์จัดการกองทุน เอ็มเอฟซี  กล่าวว่า หลังจากปิดยอดขายของกองทุนเปิด M-Korea 12M3 ได้กว่า 700 ล้านบาท และยังคงมีผู้สนใจลงทุนในตราสารหนี้ต่างประเทศ เอ็มเอฟซีจึงเปิดขายกองทุนรวมตราสารหนี้ที่มีจุดเด่นเฉพาะตัวจากการให้ผลตอบแทนอย่างสม่ำเสมอโดยการขายคืนหน่วยลงทุนอัตโนมัติ และไม่ต้องเสียภาษีสำหรับผู้ลงทุนที่เป็นบุคคลธรรมดา เพื่อตอบสนองความต้องการนักลงทุน โดยเปิดขายหน่วยลงทุนของกองทุนเปิดเอ็มเอฟซี อินเตอร์เนชั่นแนล สเตเบิ้ล  อินคัม ฟันด์ 3 หรือ I-MSI 3 ซึ่งมีมูลค่าโครงการ 2,000 ล้านบาท และมีอายุโครงการ 1 ปี 10 เดือน โดยมีนโยบายเน้นลงทุนในตราสารหนี้ภาครัฐต่างประเทศ          นายพิชิต กล่าวว่า เอ็มเอฟซีจะคัดเลือกตราสารที่เหมาะสมกับลักษณะของกองทุนกล่าวคือ เป็นตราสารที่มีความมั่นคงและความเสี่ยงต่ำ โดยกองทุนเปิด I-MSI 3 มีนโยบายเน้นลงทุนในตราสารหนี้ภาครัฐต่างประเทศที่ได้รับการจัดอันดับความน่าเชื่อถือ และมีการป้องกันความเสี่ยงจากอัตราแลกเปลี่ยนเต็มจำนวน โดยผู้ลงทุนจะได้รับผลตอบแทนจากเงินค่าขายคืนหน่วยลงทุนทุก 3 เดือน ซึ่งบริษัทจะรับซื้อคืนหน่วยลงทุนแบบอัตโนมัติ (Auto Redeem) และโอนเงินค่าขายคืนเข้าบัญชีเงินฝากของผู้ลงทุน และหลังจากครบอายุกองทุนแล้วบริษัทจะสับเปลี่ยนหน่วยลงทุนอัตโนมัติไปยังกองทุนเปิดเอ็มเอฟซี พันธบัตรตลาดเงิน (MM-GOV) ซึ่งเป็นกองทุนรวมตลาดเงินที่มีความมั่นคง ซึ่งเน้นลงทุนในตราสารหนี้ภาครัฐ และสามารถซื้อขายหน่วยลงทุนได้ทุกวันทำการ เพื่อสนับสนุนการลงทุนอย่างต่อเนื่องของผู้ถือหน่วยลงทุน         กองทุนเปิด I-MSI 3 เหมาะสำหรับนักลงทุนที่คาดหวังโอกาสรับผลตอบแทนอย่างสม่ำเสมอที่สูงกว่าอัตราดอกเบี้ยเงินฝากประจำ ผู้ที่ต้องการกระจายการลงทุนเพื่อลดความเสี่ยงจากการลงทุนในหุ้น ผู้ที่สามารถรับความเสี่ยงจากการลงทุนในตราสารหนี้ต่างประเทศได้ และสามารถลงทุนได้เป็นระยะเวลากว่า 1 ปี